Kommissionens beslutning

af 12. juli 2001

om medlemsstaternes forlængelse af fristen for midlertidige godkendelser af de nye aktive stoffer benzoesyre og BAS 615H (cinidon-ethyl)

(meddelt under nummer K(2001) 1861)

(EØS-relevant tekst)

(2001/529/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2001/36/EF(2), særlig artikel 8, stk. 1, fjerde afsnit, og

ud fra følgende betragtninger:

(1) Ifølge direktiv 91/414/EØF (i det følgende benævnt direktivet) skal der udarbejdes en EF-liste over godkendte aktive stoffer i plantebeskyttelsesmidler.

(2) Menno Chemie Vertriebs-Ges. forelagde den 25. maj 1998 de tyske myndigheder et dossier om det nye aktive stof benzoesyre.

(3) BASF Plc forelagde den 28. april 1997 de britiske myndigheder et dossier om det nye aktive stof BAS 615H.

(4) I henhold til direktivets artikel 6, stk. 3, bekræftede Kommissionen i beslutning 98/676/EF(3), at det forelagte dossier for benzoesyre principielt kunne anses for at opfylde data- og informationskravene i direktivets bilag II og de tilsvarende krav i bilag III for et plantebeskyttelsesmiddel, der indeholder dette aktive stof.

(5) I henhold til direktivets artikel 6, stk. 3, bekræftede Kommissionen i beslutning 98/398/EF(4), at det forelagte dossier for BAS 615H (cinidon-ethyl) principielt kunne anses for at opfylde data- og informationskravene i direktivets bilag II og de tilsvarende krav i bilag III for et plantebeskyttelsesmiddel, der indeholder dette aktive stof.

(6) Bekræftelsen er nødvendig, for at der kan foretages en grundig behandling af dossieret, og for at medlemsstaterne midlertidigt kan godkende plantebeskyttelsesmidler, der indeholder det aktive stof, for en periode på højst tre år, samtidig med at betingelserne i direktivets artikel 8, stk. 1, navnlig kravet om, at der skal foretages en detaljeret vurdering af det aktive stof og plantebeskyttelsesmidlet ud fra direktivets krav, opfyldes.

(7) Benzoesyres virkninger på menneskers sundhed og miljøet er ved at blive vurderet i henhold til direktivets artikel 6, stk. 2 og 4, for de anvendelsesformål, som ansøgeren har foreslået. Tyskland, der fungerer som rapporterende medlemsstat, forelagde den 12. december 2000 Kommissionen den pågældende vurderingsrapport. Rapporten er ved at blive behandlet af medlemsstaterne og Kommissionen i Den Stående Komité for Plantesundhed og i arbejdsgrupper herunder.

(8) For BAS 615H (cinidon-ethyl) er virkningerne på menneskers sundhed og miljøet ved at blive vurderet i henhold til direktivets artikel 6, stk. 2 og 4, for de anvendelsesformål, som ansøgeren har foreslået. Det Forenede Kongerige, der fungerer som rapporterende medlemsstat, forelagde den 2. november 1998 Kommissionen den pågældende vurderingsrapport. Rapporten er ved at blive behandlet af medlemsstaterne og Kommissionen i Den Stående Komité for Plantesundhed og i arbejdsgrupper herunder.

(9) Det vil ikke være muligt at afslutte evalueringen af dossiererne senest tre år efter vedtagelsen af ovennævnte beslutninger om, at dossiererne er fuldstændige, fordi gennemgangen af dossiererne, efter at de rapporterende medlemsstater havde forelagt vurderingsrapporterne, har varet mere end tre år.

(10) Medlemsstaterne bør kunne forlænge de midlertidige godkendelser af plantebeskyttelsesmidler, der indeholder disse aktive stoffer, for en periode på 12 måneder i overensstemmelse med direktivets artikel 8, så gennemgangen af dossiererne kan fortsætte. Det forventes, at evalueringen kan afsluttes, og at der kan træffes beslutning om eventuel optagelse af de pågældende aktive stoffer i bilag I inden for 12 måneder.

(11) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Medlemsstater kan forlænge midlertidige godkendelser for plantebeskyttelsesmidler, der indeholder benzoesyre eller BAS 615H (cinidon-ethyl) for en periode på højst 12 måneder fra datoen for denne beslutnings vedtagelse.

Artikel 2

Denne beslutning er rettet til medlemsstaterne.

Udfærdiget i Bruxelles, den 12. juli 2001.

På Kommissionens vegne

David Byrne

Medlem af Kommissionen

(1) EFT L 230 af 19.8.1991, s. 1.

(2) EFT L 164 af 20.6.2001, s. 1.

(3) EFT L 317 af 26.11.1998, s. 47.

(4) EFT L 176 af 20.6.1998, s. 34.